上瀘州楊尚書四十韻
作者：程公許
朝代：宋

paragraphs: 清瑩玻璃水，巉巖石筍峰。
孕才供世用，有道致時雍。
閥閲宋清節，源流唐靖恭。
異時先太史，司匭事光宗。
忠憤排黄闥，憂危溢皁封。
扶顛重立極，涉筆但司農。
餘地勤菑穫，連城薦璧琮。
羽毛參薛鳳，頭角半荀龍。
赫奕誇分鼎，鏗鍧響大鏞。
雲霄才直上，時運快遭逢。
袖馥麋丸賜，芸繙蠹簡重。
亨衢無齟齬，按轡獨從容。
監寺雖平進，班行歎乏供。
賜茶經幄暝，濡筆殿坳彤。
曉陛荷囊擁，春墀革履跫。
時來如邂逅，慮遠妙彌縫。
霖雨睿思渴，雲山歸興濃。
入辭親黼座，宣勸灩金鍾。
可使安耕稼，無勞訪枸筇。
錦衣華故里，茸纛拂遐衝。
龍駕攀無及，烏號涕莫從。
嗣皇初訪落，達孝極思庸。
故老尤紆眷，庭臣孰比蹤。
威名震滇僰，治體嗣黄龔。
白羽閒春燕，黄埃歛夕烽。
官刑懲縱暴，民氣化醇醲。
北定風簷敞，西來雪浪舂。
憑欄聊放目，憂國若爲悰。
褒詔煩因任，真祠未許慵。
定知頻側席，胡不趣追鋒。
念昔聯瓜葛，游談及菲葑。
駑駘勞剪拂，礦質費陶鎔。
冰谷窘寒凍，石田加藴爞。
攝齋時緩緩，銜感志忪忪。
世論方膠柱，人情謹護癰。
遲公歸燮理，爲國掃蒙茸。
遡日孤忠炯，飛霜兩鬢鬆。
欲酬青玉案，何有色絲胸。
自笑疎頑甚，猶須砭劑攻。
兔絲雖小草，千丈託長松。